SKRIFTLIG FORESPØRGSEL P-0681/01

af Karin Jöns (PSE) til Kommissionen

(27. februar 2001)

Om: Tjenesteydelsesfrihed for tyske flyopmålingsvirksomheder

1. Er det korrekt, at tyske udbydere får pålagt særlige forpligtelser i forbindelse med EU-udbud over 200 000 euro inden for flyopmåling, fordi de skal påvise, at de har sæde i den udbydende medlemsstat? Det drejer sig helt konkret om medlemsstaterne Italien og Grækenland.

Den pågældende virksomhed er en juridisk person i form af et GmbH udelukkende med sæde i Tyskland. Virksomheden har som mål ikke blot at få tyske opgaver, men også opgaver fra andre virksomheder. Dette er nødvendigt for at kunne overleve den stadig tiltagende konkurrence inden for denne branche. Det forholder sig navnlig sådan, at stadig flere flyopmålingsvirksomheder fra andre medlemsstater trænger ind på det tyske marked, uden at de skal opfylde ovenstående forudsætning. På den anden side forholder det sig sådan, at tyske virksomheder skal påvise, at de har sæde i medlemsstaterne Italien eller Grækenland, hvis de ønsker at deltage i udbud i ovennævnte form.

2. Er det korrekt, at tyske udbydere får pålagt særlige forpligtelser i forbindelse med EU-udbud over 200 000 euro inden for flyopmåling, fordi de skal påvise, at de har en specifik tilladelse til at foretage flyopmåling i en anden medlemsstat.

I den forbindelse er det vigtigt, om det er tilladt i andre medlemsstater at kræve en særlig tilladelse til flyopmåling ud over den generelle tilladelse til af føre et fly.

3. Agter Kommissionen i bekræftende fald med alle til rådighed stående midler at sikre, at lovgivningen ændres, således at forpligtelserne under 1. og 2. ophæves eller ændres til fordel for tyske virksomheder?

I forbindelse med en ny ensartet regulering skal den frie bevægelighed for tjenesteydelser, jf. EF-traktatens artikel 49, stå i forgrunden. Navnlig bør tyske virksomheder kunne foretage flyopmålinger uden begrænsende pålæg.

Svar afgivet på Kommissionens vegne af Frederik Bolkestein

(3. april 2001)

Kommissionen råder hverken over de udbud eller nationale lovgivninger, som det ærede parlamentsmedlem henviser til, eller over andre oplysninger, som kan be- eller afkræfte de påstande, der er omtalt i den skriftlige forespørgsel. Hvis det ærede medlem råder over kopier af disse dokumenter eller over enhver form for mere nøjagtige angivelser, vil Kommissionen bede ham fremsende disse, således at den kan indlede skridt over for de pågældende medlemsstater på basis af et minimum af oplysninger, som er en forudsætning for at kunne indlede skridt af denne art og for hurtigt at kunne nå til konkrete og endelige resultater. Det er ligeledes vigtigt at præcisere, om den påståede diskriminering kun vedrører tyske virksomheder, eller om den også omfatter virksomheder, som er etableret i andre medlemsstater.

Kommissionen kan allerede på nuværende tidspunkt præcisere, at det som led i en procedure for tildeling af en kontrakt principielt udgør et brud på EF-traktatens almindelige principper og regler, og navnlig på reglerne for tjenesteydelsesfrihed, at stille krav om bevis på etablering i henhold til EF-traktaten i den medlemsstat, hvor den udbydende myndighed er hjemmehørende.

Hvad angår spørgsmålet om, hvorvidt det er tilladt at kræve en særlig tilladelse for overflyvning af en stats område med henblik på optagelse af luftfotografier, er dette mere kompliceret, da det også berører visse aspekter i forbindelse med den offentlige orden og sikkerhed og beskyttelse af den pågældende medlemsstats væsentlige interesser. En behandling af dette spørgsmål vil kræve, at der foreligger mere omfattende oplysninger.